Tamperelaisilta kysytään, minkävärisen ratikan he haluaisivat. Värivaihtoehtoina ovat vaaleansininen, tummansininen ja tiilenpunainen.

Äänestys väreistä alkoi maanantaina ja kestää huhtikuun loppupuolelle asti.

Värit ovat herättäneet sosiaalisessa mediassa paljon keskustelua. Esimerkiksi Yle Tampereen Facebook-tilillä (siirryt toiseen palveluun)ja Lisää kaupunkia Tampereelle (siirryt toiseen palveluun) -ryhmässä käydään asiasta vilkasta keskustelua.

– Tulee mieleen rasvaton maito, täysmaito ja kevytmaito, Eeva sanoo.

Kaikille väreille on omat kannattajansa.

– Punainen on paras, mutta sävy kaipaisi vielä hieman säätöä, Matti kertoo.

– Punainen tietysti, kertoo meidän historiasta, myös Jari lisää.

– Punainen on noista kyllä tyylikkäin. Liikennelaitoksen sininenkin menettelee, mutta haaleansininen ei oikein natsaa, Esa sanoo.

Tummansinisessä joku näkee viittauksen Tapparaan, mutta toinen keskustelija pelkää, että se on liian tumma pimeällä.

– Todella tunkkainen sininen ja toi punainenkin on jokseenkin tylsä. Näistä turkoosi tai ei ollenkaan, on Teron mielipide.

Kaikki värit keräävät myös arvostelijoita.

– Toivoin, ettei olisi sinistä ollenkaan, mutta eiköhän siellä sitten ole sininen kahtena vaihtoehtona kolmesta. Tätä vähän pelkäsinkin, Marja sanoo.

Pinkki puhuttaa

Moni kaipaa yhä pinkkiä vaihtoehdoksi. Kansanedustaja Sanna Marin (sd.) käynnisti kansanliikkeen pinkin ratikan puolesta.

Tosi surkeaa, ettei suunnittelijoilla ole pokkaa kysyä ihmisten näkemystä niin, että myös oikeasti annettaisiin vaihtoehtoja. Pieni porukka jossain on linjannut, että tamperelaisten vaihtoehdot on rajattu siniseen ja punaiseen. Vaadimme yhä pinkkiä mukaan! #ratikka #tampere https://t.co/lxeJs3Et7N — Sanna Marin (@MarinSanna) 9. huhtikuuta 2018

– Jos siitä tulis se pinkki, niin tulisin täältä toisen puolen Suomea ajamaan pinkillä ratikalla. Noi tylsät värit ei houkuttele yhtään lähtee huviajelemaan, Mesi sanoo Facebookissa.

Kannattajien lisäksi myös pinkki kerää arvostelua.

– Pinkki on sellanen väsynyt "huumori" vaihtoehto, että ei sellaisia kannata noteerata. Hyvä näin, Antti sanoo.

Osa keskustelijoista kaipaa vielä enemmän rohkeutta kuin pinkki. Ratikkaan ehdotetaan sateenkaaren värejä. Muitakin ehdotuksia on.

– Jos ei pinkki, niin punakeltainen. Se sopii ja sulautuu Tampereen dynaamiseen kaupunkikuvaan parhaiten. Eikö nuo kaikki työmaa-aidat ja varoittavat liikennemerkit ole sen värisiä samoin kuin Tampereen vaakunakin, Anssi ehdottaa.

– Joka linjalle oma väri ja ehdottomasti paras olisi kameleontti joka vaihtaa väriä tilanteen mukaan, Tapani sanoo.

Radio Suomen Tampereen studioon on tulossa maanantaina kello 16 jälkeen tekstiili- ja värisuunnittelija Maija Arela keskustelemaan ratikan väreistä. Kuuntele lähetystä tästä.